La 47 de ani de la cutremurul din 4 martie 1977, autoritățile se pare că nu au învățat nimic din tragedia care a lovit România. La Ploiești, zeci de clădiri figurează pe lista imobilelor cu risc seismic I. Promisiunea guvernaților de consolidare a clădirilor a întârziat să apară.
Procesul de expertizare tehnică a clădirilor a început, la nivel național, în urmă cu mai bine de trei decenii, însă lucrurile s-au mișcat extrem de greu. Unul dintre motive fiind lipsa banilor.
Potrivit site-ului Primăriei Ploiești, la nivelul municipiului au fost expertizate, începând din 1995 până în prezent, peste 180 de clădiri cu destinația de locuințe.
Unele expertize tehnice au fost efectuate în urmă cu mai bine de 25 de ani în urmă, iar multe dintre ele au fost contestate de către proprietarii aprtamentelor.
Alte expertize au fost efectuate în 2009, 2015 și în 2022. Despre consolidarea clădirilor aflate pe lista imobilelor cu risc seismic I nici nu a putut fi vorba.
La nivelul municipiului, doar două blocuri au fost consolidate. Primul bloc consolidat a venit la pachet cu o serie de nemulțumiri din partea locatarilor, care au contestat în instanță calitatea lucrărilor.
Zeci de imobile neconsolidate în Ploiești
La nivel național au fost lansate programe speciale pentru consilidarea imobilelor cu destinația de locuințe care se aflau în clasa I de risc seismic. În bugetul de stat au fost prevăzute, inițial, finanțare pentru consolidare, cu obligația ca proprietarii să achite costurile într-o perioadă de maximum 3 ani. Proiectul a fost sortit eșecului, cei mai mulți refuzând o astfel de "ofertă" din cauza costurilor mult prea mari.
Ulterior, s-a vorbit de consolidarea gratuită a imobilelor, cu finanțare de la bugetul de stat, cu obligația ca proprietarii să nu-și vândă locuințele pe o perioadă de 25 de ani de la consolidarea imobilelor. Însă și acest proiect nu a putut fi implementat la nivelul mai multor imobile din municipiu, pe de o parte ca urmare a lipsei finanțării de la nivel național, iar pe de altă parte autoritățile locale nu aveau fondul imobiliar pentru a acoperi necesarul de locuințe pe timpul execuției lucrărilor.
Singurele măsuri care au fost luate au vizat instalarea unor buline pe anumite imobile. Inclusiv la Ploiești au fost montate buline roșii pe anumite blocuri, dar mai toate au fost demontate, în cele mai multe cazuri chiar de proprietarii locuințelor pe motiv că prețul de vânzare al unui apartament dintr-un astfel de bloc a scăzut foarte mult.
Zeci de blocuri din Ploiești în clasa I de risc seismic
Din totalul de peste 180 de imobile cu destinație de locuință din Ploiești care au fost expertizate tehnic, zeci de clădiri figurează pe lista celor încadrate în clasa I de risc seismic.
Vorbim de clădiri construite înainte de 1977, care, la un cutremur cu magnitudinea mai mare de 7 grade Richter riscă să se prăbușească.
Pe lista imobilelor cu risc seismic I figurează blocuri situate pe străzile Cameliei, Brebenei, Crizantemei, Șoseaua Nordului, Mihai Eminescu, Târnavei, Bobâlna, Buna Vestire, C. D. Gherea, Gheorghe Doja, Transilvaniei, Gheorghe Grigore Cantacuzino, dar și în alte zone ale orașului. Inclusiv imobilele din Centrul Civic al Ploieștiului, care se numără printre primele blocuri ale orașului, figurează cu risc seismic I.
De precizat este faptul că ultima actualizare a listei a avut loc în 2023.